দুর্ঘটনায় মডেল সোনিকা সিংহ চৌহানের মৃত্যুর পরে গাড়ির চালক হিসেবে হাইকোর্টে আগাম জামিনের আবেদন করেছিলেন বিক্রম। সেই আবেদনের শুনানির আগেই তাঁকে গ্রেফতার করা হয়। বিক্রমের আইনজীবী শেখর বসু এ দিন বিচারপতি দীপঙ্কর দত্তের ডিভিশন বেঞ্চে বলেন, ‘‘তদন্তকারী অফিসার হঠাৎ কেন এতটা অতি সক্রিয় হয়ে উঠলেন, তা বোঝা গেল না।’’ পাবলিক প্রসিকিউটর (পিপি) শাশ্বতগোপাল মুখোপাধ্যায় এ দিন আদালতে জানান, আগাম জামিনের আবেদনের শুনানি বাকি থাকলে অভিযুক্তকে গ্রেফতার করা যাবে না, আইনে এমন কিছু বলা নেই। তা ছাড়া বিক্রম তদন্তে সহযোগিতা করছিলেন না। পিপি-র এই সওয়াল শুনে বিচারপতি দত্ত তাঁকে প্রশ্ন করেন, ‘‘তদন্তে সহযোগিতা করছিলেন না বলতে আপনি কী বোঝাচ্ছেন?’’